אקרופוליס החדשה

אקרופוליס החדשה (באנגלית: New Acropolis) הוא ארגון ללא מטרות רווח בינלאומי אשר מגדיר עצמו כ"בית ספר לפילוסופיה בסגנון קלאסי", 

הארגון מעביר קורסים לקהל הרחב ולחברים בו בנושא תרבויות עתיקות, אתיקה ופילוסופיה מעשית. הארגון הוקם בשנת 1957, על ידי חורחה אנחל ליברגה ריצי בארגנטינה, ובהדרגה התרחב לארגון בינלאומי. הארגון צמח על ברכי התנועה התיאוסופית, שהחזיקה בעקרונות מיסטיים שונים ושילבה מסורות רוחניות ממערב וממזרח. עם זאת, התנועה התאוסופית מכחישה כל קשר לארגון בגלל קשריו של מייסדה, ליברגה, ושל הארגון כולו לתנועות פאשיסטיות. כל הפעילים, המנהלים והמורים באקרופוליס החדשה פועלים בהתנדבות.

מאז פטירתו של ליברגה בשנת 1991, מנהלת את הארגון תלמידתו דֶליה שטיינברג גוזמן.

פוליטיקה ואידאולוגיה 
לפי יוצא הארגון מיגל מרטינז, הארגון דוגל בשמרנות קיצונית, היררכיה חברתית נוקשה ורעיונות חברתיים ופוליטיים המושפעים מאפלטון, ניטשה, וקונפוציוס, וככזה רואה בדמוקרטיה שיטה בעייתית. המודל האידיאלי לחברה לפי הארגון הוא מודל קאסטות קשיח בהנהגת מעמד כהנים דתי.

ההיסטוריון וחוקר הכתות ניקולס גודריק קלארק טוען ש"המבנה הארגוני וההסמלה של אקרופוליס החדשה חב רבות למודלים פשיסטים". גם חוקרים אחרים, לדוגמה הפסיכיאטר וחוקר תופעת הנאו-נאציזם ז'אן אבְּגְראל, כותבים שהארגון שואב השראה רבה מסמלים ורעיונות נאציים, וספציפית מרעיונות הקשורים לעליונות הגזע הלבן.

האגודה התאוסופית בה ליברגה היה חבר לפני הקמת הארגון ניתקה קשר עם הארגון והחרימה את מייסדו בגלל קשריו עם ארגונים קיצוניים, ביניהם ארגונים נאו-נאצים.

בישראל
בשנת 1986 הגיע לישראל פייר פאולין, תלמידו של פרננדו שוורץ, מייסד ומנהל אקרופוליס החדשה בצרפת, במטרה להקים סניף ראשון בישראל. הסניף הראשון הוקם בתל אביב. הארגון מפיץ את "מגזין אקרופוליס" היוצא אחת לעונה ועוסק בנושאים שונים.

ביקורת 
הארגון נחקר באירופה בגין היותו כת משנות השבעים, בעקבות האשמות על שימוש ברטוריקה, הסמלה, צורות התארגנות צבאיות ופאשיסטיות ושימוש בטכניקות של שטיפות מוח.

בבלגיה ובצרפת נכלל הארגון בשנת 1995 ברשימת קבוצות וארגונים שנחשבו לכתות, אולם עשור לאחר מכן בשנת 2005, הוסר שמו מרשימת הכתות בצרפת. עם זאת, הממונה הבין משרדי על הכתות בצרפת אמר למגזין וייס ב-2014 כי "אקרופוליס החדשה עדיין נמצאת תחת מעקב ואנחנו עדיין חושדים שהיא כת".

קישורים חיצוניים 

 

 אתר אקרופוליס החדשה הבינלאומי
 אתר אקרופוליס החדשה בישראל
 ריאיון עם פייר פאולין, מייסד אקרופוליס החדשה בישראל - מאת אורלי בר-קימה, כתבת הירחון "חיים אחרים".
 ריאיון עם רונן חלבי, מנהל סניף אקרופוליס החדשה בתל אביב - עם דליק ווליניץ בתוכנית "מועדון אקדמי" בערוץ 23, הטלוויזיה החינוכית.
 ריאיון עם אלעד פרוטר, מנהל סניף אקרופוליס החדשה בראשון לציון - מתוך המגזין "מבט לקהילה", טלוויזיה קהילתית רמלה.
 
 
 סקירת פרויקט קהילתי של מתנדבי אקרופוליס החדשה בשכונת יוספטל - מאתר עיריית כפר-סבא.
 מכתבי תודה למתנדבי אקרופוליס החדשה - מעיריות שונות בארץ, בתי אבות וארגונים נוספים.
 ריאיון עם חברי סניף קריות של אקרופוליס החדשה - להקת איגיון מארחים ברדיו אורנים.

הערות שוליים

רוחניות ואמונה
ארגונים בין-לאומיים
ארגוני חינוך
דתות חדשות
כתות